รูดปรื๊ดดาหน้าคืนเงินผ่อนเบากระตุ้นซื้อของ
กสิกรไทยอัดแคมเปญกระตุ้นตลาดบัตรเครดิตส่งท้ายปี ดันยอดใช้จ่ายพุ่ง 1.5 แสนล้านบาท ฐานบัตรเพิ่มเป็น 2 ล้านใบ
5 ธ.ค. 2554

กสิกรไทยอัดแคมเปญกระตุ้นตลาดบัตรเครดิตส่งท้ายปี ดันยอดใช้จ่ายพุ่ง 1.5 แสนล้านบาท ฐานบัตรเพิ่มเป็น 2 ล้านใบ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารตั้งเป้ากระตุ้นยอดการใช้จ่ายผ่านบัตรเครดิตในช่วงเทศกาลปีใหม่ เพื่อให้ยอดการใช้จ่ายผ่านบัตรทั้งปีขยายตัวเพิ่มขึ้น 30% หรือประมาณ 1.5 แสนล้านบาท ตามเป้าหมายที่วางเอาไว้
ทั้งนี้ ในช่วง 10 เดือนแรก มียอดการใช้จ่ายผ่านบัตรเครดิตไปแล้วราว 1.2 แสนล้านบาท ขณะเดียวกันธนาคารพร้อมจะขยายฐานบัตรขึ้นมาจาก 1.5 ล้านใบในปีที่ผ่านมา เพิ่มขึ้นเป็น 2 ล้านใบในสิ้นปีนี้ และจะเพิ่มขึ้นเป็น 2.4 ล้านใบในปีหน้า
ธนาคารจึงได้ร่วมมือเป็นพันธมิตรกับห้างสรรพสินค้าชั้นนำ 9 แห่ง ได้แก่ เซ็นทรัล เดอะมอลล์ กรุ๊ป โรบินสัน เอราวัณ อัมรินทร์ เกษร ซิตี้ วีว่า นวมินทร์ ลาวิลล่า 8 ทองหล่อ และเดอะเซอร์เคิล เพื่อส่งเสริมการตลาด ด้วยการมอบส่วนลดจากการใช้จ่ายผ่านบัตรเครดิตของธนาคารสูงสุด 20% และรับเครดิตคืนเงินสูงสุดถึง 12% และสิทธิประโยชน์ของกำนัลมากมาย ตั้งแต่วันนี้-31 ม.ค. 2555
“เรามั่นใจว่าในช่วงเดือน ธ.ค. ไปจนถึงเดือน ม.ค.ปีหน้า จะเป็น 2 เดือนแห่งการจับจ่ายสินค้าของลูกค้าและประชาชนเป็นจำนวนมาก โดยเฉพาะในหมวดสินค้าเพื่อการซ่อมแซมบ้าน ที่อยู่อาศัย เช่น วัสดุก่อสร้าง เครื่องใช้ไฟฟ้า อุปกรณ์ทำความสะอาด รวมถึงการใช้จ่ายเพื่อซื้อของขวัญและท่องเที่ยวที่จะเริ่มกลับมา ธนาคารจึงได้จัดกิจกรรมการตลาดพิเศษคืนความสุขในการจับจ่ายช่วงเทศกาลเฉลิมฉลอง เทศกาลวันคริสต์มาส เทศกาลส่งท้ายปีเก่าต้อนรับปีใหม่ให้กับลูกค้า” นายชาติชาย กล่าว
ผู้บริหารธนาคารกสิกรไทย กล่าวว่า สำหรับวิกฤตน้ำท่วมในช่วง 2 เดือนที่ผ่านมายังไม่ส่งผลกระทบต่อยอดใช้จ่ายของลูกค้าบัตรเครดิตกสิกรไทยมากนัก ระดับหนี้เสียหรือเอ็นพีแอลของธนาคารในปีนี้ยังคงต่ำกว่า 1% ขณะที่ค่าเฉลี่ยในตลาดบัตรเครดิตอยู่ที่ 3-4% ธนาคารจึงเชื่อมั่นว่าตลาดบัตรเครดิตจะยังเดินหน้าขยายตัวได้ต่อ และคาดว่าในปี 2555 เศรษฐกิจจะขยายตัวเพิ่มขึ้นในทิศทางที่ดี หากไม่มีปัจจัยรุนแรงใดๆ เข้ามากระทบ
ขณะที่บริษัท เคทีซี ร่วมมือกับพันธมิตรร้านค้ากว่า 2,500 แห่ง ในหมวดซ่อมแซมบ้าน เช่น เพาเวอร์บาย เพาเวอร์มอลล์ โฮมโปร โฮมเวิร์ค และชิค รีพับบลิค หมวดเครื่องใช้ไฟฟ้า เช่น อีเลคโทรลักซ์ ฮิตาชิ เจวีซี เคนวูด แอลจี มิตซูบิชิ อิเลคทริค พานาโซนิค ฟิลิปส์ ไพโอเนียร์ ซัมซุง ชาร์ป ซีเมนส์ โซนี่ โตชิบา ยามาฮ่า และหมวดซ่อมบำรุงรถยนต์ เช่น แอค (A.C.T.) บี-ควิก ค็อกพิท และออโต้บอย กู๊ดเยียร์ เอ็มเอ็มเอส บ๊อช และไทร์พลัส เพื่อฟื้นฟูที่พักอาศัยและรถยนต์หลังวิกฤตอุทกภัย ด้วยบริการผ่อนชำระ 0% นานถึง 10 เดือน รับสิทธิพิเศษตรวจสภาพรถยนต์ฟรี 70 รายการ ตั้งแต่วันนี้ถึง 31 ธ.ค.นี้